“หุ้นเอเชีย” ผันผวน! วิตกสถานการณ์ยูเครน-รัสเซีย
“หุ้นเอเชีย” ผันผวน! ถูกกดดันจากความตึงเครียดระหว่างรัสเซียและยูเครน หลังจากที่โจ ไบเดนแห่งสหรัฐได้อนุมัติการส่งกำลังทหารสหรัฐจำนวน 3,000 นายเข้าไปประจำการในยุโรปตะวันออก
3 ก.พ. 2565

ผู้สื่อข่าวรายงานว่า ตลาดหุ้นเอเชียเคลื่อนไหวผันผวนเช้านี้ โดยถูกกดดันจากความตึงเครียดระหว่างรัสเซียและยูเครน หลังจากที่ประธานาธิบดีโจ ไบเดนแห่งสหรัฐได้อนุมัติการส่งกำลังทหารสหรัฐจำนวน 3,000 นายเข้าไปประจำการในยุโรปตะวันออก นอกจากนี้ นักลงทุนยังรอดูตัวเลขจ้างงานนอกภาคเกษตรของสหรัฐซึ่งจะเปิดเผยในวันศุกร์นี้
โดยดัชนี NIKKEI 225 ตลาดหุ้นญี่ปุ่นปิดภาคเช้าที่ 27,330.96 จุด ลดลง 202.64 จุด หรือ -0.74%
ส่วนตลาดหุ้นจีนปิดทำการเนื่องในเทศกาลตรุษจีน ตั้งแต่วันที่ 31 ม.ค.-4 ก.พ. ส่วนตลาดหุ้นฮ่องกงปิดทำการตั้งแต่วันที่ 1-3 ก.พ.
ขณะเดียวกันหนังสือพิมพ์วอลล์สตรีท เจอร์นัลรายงานว่า ประธานาธิบดีโจ ไบเดนได้อนุมัติส่งกำลังทหารสหรัฐจำนวน 3,000 นายเข้าไปประจำการในยุโรปตะวันออก ท่ามกลางความขัดแย้งกับรัสเซียเกี่ยวกับวิกฤตการณ์ยูเครน
ทั้งนี้สหรัฐจะส่งกำลังทหาร 2,000 นายจากฐานทัพนอร์ทแคโรไลนาไปประจำการในโปแลนด์และเยอรมนีในสัปดาห์นี้ และจะส่งทหารสหรัฐจำนวน 1,000 นายจากยุโรปเข้าไปประจำการที่โรมาเนีย โดยก่อนหน้านี้ กระทรวงกลาโหมสหรัฐได้แจ้งทหาร 8,500 นายเมื่อวันที่ 24 ม.ค.ให้เตรียมพร้อมสำหรับการเคลื่อนกำลังพลไปยังยุโรป หากจำเป็น ขณะที่กองทัพรัสเซียตรึงกำลังทหารราว 100,000 นายตามแนวชายแดนที่ติดกับยูเครน
สำหรับนักลงทุนยังรอดูตัวเลขจ้างงานนอกภาคเกษตรของสหรัฐซึ่งมีกำหนดเปิดเผยในวันศุกร์นี้ ขณะที่นักวิเคราะห์คาดการณ์ว่า ตัวเลขจ้างงานนอกภาคเกษตรประจำเดือนม.ค.ของสหรัฐจะเพิ่มขึ้นเพียง 178,000 ตำแหน่ง และคาดว่าอัตราว่างงานจะทรงตัวที่ระดับ 3.9%
ขณะที่รายงานของออโตเมติก ดาต้า โพรเซสซิ่ง อิงค์ (ADP) ระบุว่า ตัวเลขจ้างงานของภาคเอกชนสหรัฐจะลดลง 301,000 ตำแหน่งในเดือนม.ค. โดยตัวเลขจ้างงานภาคเอกชนสหรัฐลดลงเป็นครั้งแรกนับตั้งแต่เดือนธ.ค. 2563 เนื่องจากผลกระทบจากการแพร่ระบาดของไวรัสโควิด-19 สายพันธุ์โอมิครอน
ด้านข้อมูลเศรษฐกิจในภูมิภาคที่น่าติดตามวันนี้ ได้แก่ ทุนสำรองเงินตราต่างประเทศเดือนม.ค.ของเกาหลีใต้ รวมถึงยอดนำเข้า ยอดส่งออก และดุลการค้าเดือนธ.ค.ของออสเตรเลีย